Imtella' Awwissu 30, 2021 Il-Pulizija Brażiljana temmen li madwar 50 persuna kienu involuti f'hold-ups li seħħew fl-istess ħin fuq tliet banek fil-belt ta' Aracatuba. Minbarra l-ħallelin li daħlu fil-bank kien hemm persuni li mblukkaw it-toroq b'karozzi jaqbdu u oħrajn li poġġew splussiv f'ċertu partijiet tal-belt. Il-ħallelin li kienu għadhom kemm wettqu l-hold-up saħansitra rabtu ostaġġi mal-karozzi, inkluż mas-saqaf u l-bonets, waqt li kienu qed jaħarbu. Filmat li l-ġurnalist Brażiljan Yuri Macri tella' fuq is-siti soċjali juri żewġ persuni marbutin mal-karozza, wieħed fuq is-saqaf u l-ieħor fuq il-bonnet. Skont il-Pulizija Brażiljana f'dawn il-hold ups inqatlu mill-inqas tliet persuni fosthom wieħed mill-ħallelin. L-iskejjel fil-belt ingħalqu matul il-jum u r-residenti ntalbu jibqgħu d-dar minħabba l-biża' minn splussiv. Hold-ups kbar saru komuni fl-aħħar snin fil-Brażil bis-Sindku ta' Aracatuba, Dilador Borges, qal li l-Pulizija qed issibha diffiċli tintervjeni minħabba li l-ħallelin qed jippruvaw jużaw l-ostaġġi biex jaħarbu. — Yuri Macri (@yurimacri) August 30, 2021